Mika 7
Can pa jo Icrael
1Doŋ aneno can!
Pien alokke adoko macalo i kare ma gityeko coko nyig yat me oro,
ma doŋ gityeko gwero obot olok,
nyige me acama mo doŋ pe,
oduro mo ma okwoŋo cek ma cwinya mito pe tye.
2Dano pa Lubaŋa doŋ guto woko ducu ki i lobo,
pe tye ŋat mo ma cwinye atir ki i kin dano;
gin ducu gitye ka libo jo me aneka,
dano acel acel dwaro ominne ki obwo.
3Ciŋgi tye i kom gin marac, gimito timone ki cwinygi ducu;
rwot ki laŋolkop gipenyo pi lim wil me muŋ,
dano madit trto miti marac ma tye i cwinye;
kit meno timgi ducu rwatte kacel.
4Ŋat maber i kingi calo ocok,
ŋat ma cwinye atir i kingi calo cel okuto.
Nino pa lukur-piny megi, ki me keto can i komgi,
doŋ obino; kare me cabbe acaba i tamgi doŋ cok.
5Pe iket genni i kom lawoti, pe ibed ki gen i kom laremi; gwok dogi
i kom ŋat ma buto i kori;
6-pien latin laco pe keto deyo i kom wonne,
latin nyako bene pyem ki minne,
ci-wod bene pyem ki daane;
lukwor pa dano gin aye jo ma i ode.
Rwot kelo ceŋ ki lar
7Ento ki tuŋ bota, abineno bot Rwot,
abikuro Lubaŋa lalar mera;
Lubaŋana biwinyo lokka.
8Pe ium i koma, in lakworra;
ka apoto, abia;
ka abedo i colpiny,
Rwot bibedo ceŋ ma menya.
9Abiciro kiniga pa Rwot,
pien abalo i nyime,
nio waŋ ma en opido lokka,
ka omiya aloyo loko
En bikela i ceŋ;
abineno lar mere.
10Lakworra bene bineno,
dok lewic bimako ŋat ma yam penya ni,
“Rwot Lubaŋani tye kwene?”
Abinene ki waŋa ka gitye ka nyone piny,
macalo coto ma tye i dye yo.
11Nino me gero cel gaŋwu bibino!
I nino maca gibimedo wan lobowu cito ka mabor.
12I nino maca gibibino botwu nia ki i Aciria nio wa Ejipt,
dok nia ki i Ejipt nio i kulu Euprate,
nia i nam ki nio i nam,
nia i got dok nio i got.
13Ento lobo bidoŋ noŋo pi jo ma gibedo iye,
pi gin marac ma gin timo.
Kica pa Rwot i kom jo Icrael.
14Kwa joni ki odooni, ai Rwot,
ma gin romi ma gimiyi me bedo meri matwal,
ma gibedo kengi i buŋa
i dye lobo ma ceko cam;
wek gikwagi i Bacan ki i Gilead macalo i kare macon.
15Macalo i kare ma yam wua kwede ki i lobo Ejipt
abinyuto botgi jami me aura.
16Lurok gibineno, dok lewic bimakogi
i kom twer megi ducu;
gibiumo doggi ki ciŋgi;
itgi bidin woko;
17gibimoko apwa macalo twol,
macalo jami ma mol i wi lobo;
gibia ki i kabedogi ma gicelo matek,
ma noŋo komgi myel amyela,
gibilokke bot Rwot Lubaŋa ki lworo madwoŋ,
gibibedo ki lworo i nyimi.
18Aŋa ma dok Lubaŋa calo in, ma gonyo bal,
ma weko bal pa jone kikome ma gudoŋ?
Pe moko kinigane bedo matwal,
pien cwinye yom i mar mere ma pe lokke.
19En dok bibedo ki kica i komwa,
en binyono balwa piny i te tyene.
Ibibolo balwa ducu
i kut me nam.
20In ibinyuto gen bot Yakobo
ki mar meri ma pe lokke bot Abraim,
macalo ceŋ ikwoŋo bot kwarowa nia i kare macon.